སླར་ལོག་འབྲུག་ལུ་བྱོན་པའི་སྐབས་སྔོན་ཀྲོང་གསར་དཔོན་སློབ་མི་འགྱུར་བརྟན་པ་གིས་ཀུ་རི་སྟོད་སྨད་ཚུ་ཡང་ཀྲོང་གསར་པའི་མངའ་འོག་ལུ་བཙུགས་ཏེ་གླེང་གླེང་ཟེར་བའི་ས་ཁར་རྫོང་གསར་བཞེངས་ཏེ་མཚན་ཡང་ལྷུན་གྲུབ་རྩེའི་རྫོང་ཟེར་བཏགས་ཡོད་མི་དེ་ནང་སྐབས་ཅིག་ལྷུན་རྫོང་པའི་དབུ་བླ་མཛད་དེ་བཞུགས་སྐབས་ཨོ་རྒྱན་གུ་རུ་རིན་པོ་ཆེ་གིས་བྱིན་གྱིསབརླབས་པའི་གནས་མཆོག་རིན་ཆེན་བུམ་པར་སྙིང་པོའི་སྒྲུབ་པ་ལུ་ལོ་ལྔའི་རིང་བཞུགསཔ་དང་ཡ་མཚན་ཆེ་བའི་གྲུབ་རྟགས་ཚུ་བྱུང་།དུང་དཀར་ཚེས་བཅུའི་སྲོལ་གཏོད་དེ་པད་གླིང་གིང་གསུམ་དང་པད་གླིང་གཏེར་འཆམ་གྱིས་གཙོས་ཀརྨ་གླིང་པའི་གཏེར་འཆམ་རཀྵ་དམང་འཆམ་ཀྱི་སྲོལ་བཙུགས་གནང་ནུག།རཀྵ་གླང་མོའི་ཞལ་འབགཔ་པད་གླིང་གཏེར་མ་དེ་མཁོ་ཆུ་ལས་གདན་དྲངས་ཏེ་དུང་དཀར་པའི་རྟེན་སྦེ་བཞག་གནངམ་ལས་འཆམ་དཔོན་ཡང་དུང་དཀར་ཆོས་རྗེ་གིས་གནང་སྲོལ་ད་ལྟོའི་བར་ནང་ཡང་ཡོད་པར་གྲགས།དེ་བཟུམ་སྦེ་སྤྲུལ་སྐུ་བསྟན་པའི་ཉི་མ་མཆོག་གིས་ཀུར་སྟོད་མདོ་བཞི།གཞོང་སྒར་ཆ་འདུས།ཁེང་རིགས་རྣམ་གསུམ་ཚུ་ལས་པད་གླིང་བསྟན་པའི་གཏེར་ཁ་གེ་ར་བདག་གིར་བཞེས་ཏེ་དད་ལྡན་ཕོ་མོ་ཡོངས་ལུ་མཇལ་ཁ་དང་དབང་ལུང་དམ་རྫས་ཚུ་རིམ་པར་སྤེལ་ཏེ་འཕྲིན་ལས་ཀྱི་མཛད་སྒོ་བརྒྱ་ཕྲག་དུས་གཅིག་ལུ་དབྱེ་བའི་མཛད་པ་མཐའ་ཡས་ཤིང་།དཔལ་སྒངསྟེང་གི་གདན་ས་ལུ་ཡང་ལོ་བསྟར་གྱི་དུས་མཆོད་ཚེས་བཅུའི་ཆོ་ག་དང་འབྲེལ་བའི་གར་འཆམ་གྱི་རིགས་དང་ལྷག་པར་གསོན་གཤིན་གྱི་འགྲོ་དོན་ཚུ་ལྷོད་མེད་དུ་བརྩེ་བས་རྗེས་སུ་བཟུང་ཞིང་བསྐྱངས་པ་སོགས་འགྲོ་བའིམགོན་དཔུང་དམ་པར་གྱུར།